Գորբունովի երկարաբեղիկ

Գորբունովի երկարաբեղիկ (), երկարաբեղիկների ընտանիքին պատկանող միջատ։ Գրանցված է Հայաստանի Հանրապետության Կարմիր գրքում։

Նկարագրություն 
11-14,5 մմ երկարությամբ, բավականին ձգված, սև մարմնով, գրեթե հավասարաչափ, խիտ, բաց մոխրագույն կամ արծաթագույն թավշյա ծածկույթ ունեցող վերնաթևերով, կողային եզրերի երկայնքով ձգվող սև զոլով ոչ մեծ չափի բզեզ է։ Վերնաթևերն առաջնամեջքից փոքր-ինչ լայն են, նեղ ձվաձև, էգինը՝ ավելի լայն, քան արուինը։

Տարածվածություն 
Տարածված է Նախիջևանի Ինքնավար Հանրապետությունում, Հայաստանում հանդիպում է Դարալագյազի լեռնաշղթայի և Զանգեզուրի լեռնաշղթայի ծայրհյուսիսային հատվածից։ Հայտնաբերվել է Գնիշիկ գյուղի (Վայոց ձորի մարզ), Տաթև և Անգեղակոթ (Սյունիքի մարզ) գյուղերի մոտակայքում։

Էկոլոգիա 
Ապրում է ծովի մակարդակից 1800-2200 մ բարձրությունների վրա՝ լեռնատափաստանային, ալպյան և ենթալպյան գոտիներում։

Բզեզները գետնին սողում են ցերեկը` ապրիլի վերջից մինչև հուլիսի կեսերը։ Զարգացումը ընթանում է հողում։

Պահպանություն 
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։

Թվաքանակը բավականին բարձր է, իսկ փոփոխության միտումները հայտնի չեն։

Վտանգման հիմնական գործոններն են անասունների չկարգավորված արածեցումը, կլիմայի կանխատեսվող փոփոխությունների հետևանքով դրա սահմանների լանջն ի վեր տեղաշարժմամբ պայմանավորված տեսակի տարածման շրջանների կրճատումը։

Պահպանության միջոցառումներ չեն իրականացվում։

Ծանոթագրություններ 

Միջատներ
Երկարաբեղիկներ
Վտանգված տեսակներ
ՀՀ Կարմիր գրքում գրանցված կենդանիներ